ประกาศอธิบดีกรมสรรพากร

เกี่ยวกับภาษีเงินได้ (ฉบับที่  ๔๕๖)

เรื่อง กำหนดหลักเกณฑ์ วิธีการ และเงื่อนไข การยกเว้นภาษีเงินได้

สำหรับเงินได้ที่ได้จ่ายไปในการเดินทางท่องเที่ยวหรือการจัดอบรมสัมมนาภายในประเทศ

และกำหนดเขตพื้นที่เพิ่มเติมจากจังหวัดท่องเที่ยวรอง

อาศัยอํานาจตามความในมาตรา ๔ มาตรา ๕ มาตรา ๖ และมาตรา ๗ แห่งพระราชกฤษฎีกา ออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๗๙๒) พ.ศ. ๒๕๖๗   
อธิบดีกรมสรรพากร กําหนดหลักเกณฑ์ วิธีการ และเงื่อนไข เพื่อการยกเว้นภาษีเงินได้ สำหรับเงินได้  
ที่ได้จ่ายไปในการเดินทางท่องเที่ยวหรือการจัดอบรมสัมมนาภายในประเทศ และกำหนดเขตพื้นที่เพิ่มเติมจากจังหวัดท่องเที่ยวรอง ดังต่อไปนี้

ข้อ ๑ ในประกาศนี้

“เขตพื้นที่ท่องเที่ยวอื่น” หมายความว่า เขตพื้นที่ท่องเที่ยวอื่นใดที่อธิบดีประกาศกำหนด  
โดยคำแนะนำของกระทรวงการท่องเที่ยวและกีฬา

“ผู้ประกอบธุรกิจนําเที่ยว” หมายความว่า ผู้ประกอบธุรกิจนําเที่ยวที่ได้รับใบอนุญาตตามกฎหมาย ว่าด้วยธุรกิจนําเที่ยวและมัคคุเทศก์

“ผู้ประกอบธุรกิจโรงแรม” หมายความว่า ผู้ประกอบธุรกิจโรงแรมที่ได้รับใบอนุญาต  
ตามกฎหมายว่าด้วยโรงแรม

“ผู้ประกอบกิจการโฮมสเตย์ไทย” หมายความว่า ผู้ประกอบกิจการให้บริการที่พักโฮมสเตย์ไทย ที่ได้รับการรับรองมาตรฐานโฮมสเตย์ไทยจากกรมการท่องเที่ยว กระทรวงการท่องเที่ยวและกีฬา

“ผู้ประกอบกิจการสถานที่พักที่ไม่เป็นโรงแรม” หมายความว่า ผู้ประกอบกิจการให้บริการที่พัก ในสถานที่พักที่ไม่เป็นโรงแรมตามกฎหมายว่าด้วยโรงแรม

“สถานที่พักที่ไม่เป็นโรงแรม” หมายความว่า สถานที่พักที่ไม่เป็นโรงแรมตามกฎหมายว่าด้วยโรงแรม ประกอบกับกฎกระทรวง กําหนดประเภทและหลักเกณฑ์การประกอบธุรกิจโรงแรม พ.ศ. ๒๕๕๑ และที่แก้ไขเพิ่มเติม

“ค่าห้องสัมมนา” หมายความรวมถึงค่าใช้จ่ายที่ผู้ให้บริการห้องสัมมนาเรียกเก็บเป็นค่าอาหารและเครื่องดื่มจากการใช้ห้องสัมมนาตามปกติทางการค้า

/ “รายจ่าย ...

“รายจ่ายอื่นที่เกี่ยวข้องกับการอบรมสัมมนา” หมายความว่า ค่าใช้จ่ายเพื่อการจัดการ   
ค่าวิทยากร และค่าวัสดุอุปกรณ์ที่ใช้ประกอบการอบรมสัมมนา เช่น ค่าเอกสารประกอบการอบรม ค่าจ้างถ่ายเอกสาร ค่าบันทึกภาพและเสียง และค่าจัดทําสื่อที่เกี่ยวข้องกับหลักสูตรในการฝึกอบรม

“ใบกํากับภาษีอิเล็กทรอนิกส์” หมายความว่า ใบกํากับภาษีซึ่งมีรายการอย่างน้อยตามมาตรา ๘๖/๔ แห่งประมวลรัษฎากร เฉพาะที่ได้จัดทําโดยวิธีการทางอิเล็กทรอนิกส์ ตามมาตรา ๓ โสฬส แห่งประมวลรัษฎากร ประกอบกับกฎกระทรวง ฉบับที่ ๓๘๔ (พ.ศ. ๒๕๖๕) ออกตามความในประมวลรัษฎากร ว่าด้วย  
การดําเนินการเกี่ยวกับเอกสารหลักฐานหรือหนังสือด้วยกระบวนการทางอิเล็กทรอนิกส์ ทั้งนี้ ต้องระบุชื่อและเลขประจำตัวผู้เสียภาษีอากรของผู้ซื้อสินค้าหรือผู้รับบริการในใบกำกับภาษีด้วย

“ใบรับอิเล็กทรอนิกส์” หมายความว่า ใบรับซึ่งมีรายการอย่างน้อยตามมาตรา ๑๐๕ ทวิ   
แห่งประมวลรัษฎากร เฉพาะที่ได้จัดทําโดยวิธีการทางอิเล็กทรอนิกส์ ตามมาตรา ๓ โสฬส แห่งประมวลรัษฎากร ประกอบกับกฎกระทรวง ฉบับที่ ๓๘๔ (พ.ศ. ๒๕๖๕) ออกตามความในประมวลรัษฎากร ว่าด้วย  
การดําเนินการเกี่ยวกับเอกสารหลักฐานหรือหนังสือด้วยกระบวนการทางอิเล็กทรอนิกส์ ทั้งนี้ ต้องระบุชื่อและเลขประจำตัวผู้เสียภาษีอากรของผู้รับบริการในใบรับด้วย

ข้อ ๒ การจ่ายค่าบริการหรือค่าที่พักสําหรับการเดินทางท่องเที่ยวในจังหวัดท่องเที่ยวรองหรือ  
ในเขตพื้นที่ท่องเที่ยวอื่นที่บุคคลธรรมดาซึ่งเป็นผู้มีเงินได้จะได้รับสิทธิยกเว้นภาษีเงินได้ตามมาตรา ๔ แห่งพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๗๙๒) พ.ศ. ๒๕๖๗ ต้องเป็นไปตามหลักเกณฑ์ และเงื่อนไข ดังต่อไปนี้

(๑) เป็นการจ่ายค่าบริการให้แก่ผู้ประกอบธุรกิจนําเที่ยว สําหรับการเดินทางท่องเที่ยวในจังหวัดท่องเที่ยวรองหรือในเขตพื้นที่ท่องเที่ยวอื่น

(๒) เป็นการจ่ายค่าที่พักในจังหวัดท่องเที่ยวรองหรือในเขตพื้นที่ท่องเที่ยวอื่น ดังต่อไปนี้

(ก) ค่าที่พักในโรงแรม ที่ได้จ่ายให้แก่ผู้ประกอบธุรกิจโรงแรม

(ข) ค่าที่พักโฮมสเตย์ไทยที่ได้รับการรับรองมาตรฐานโฮมสเตย์ไทยจากกรมการท่องเที่ยว กระทรวงการท่องเที่ยวและกีฬา ที่ได้จ่ายให้แก่ผู้ประกอบกิจการโฮมสเตย์ไทย

(ค) ค่าที่พักในสถานที่พักที่ไม่เป็นโรงแรม ที่ได้จ่ายให้แก่ผู้ประกอบกิจการสถานที่พัก   
ที่ไม่เป็นโรงแรม

(๓) เป็นการจ่ายค่าบริการหรือค่าที่พัก และมีการใช้บริการหรือเข้าพักภายในช่วงระยะเวลา ตั้งแต่วันที่ ๑ พฤษภาคม พ.ศ. ๒๕๖๗ ถึงวันที่ ๓๐ พฤศจิกายน พ.ศ. ๒๕๖๗ โดยให้ได้รับสิทธิยกเว้นภาษีเงินได้ สําหรับการจ่ายค่าบริการหรือค่าที่พักในจังหวัดท่องเที่ยวรองหรือในเขตพื้นที่ท่องเที่ยวอื่น ตามจํานวน  
ที่จ่ายจริง แต่เมื่อรวมกันแล้วต้องไม่เกิน ๑๕,๐๐๐ บาท

ข้อ ๓ การได้รับยกเว้นภาษีเงินได้สําหรับเงินได้เท่าที่บุคคลธรรมดาซึ่งเป็นผู้มีเงินได้ได้จ่ายเป็นค่าบริการหรือค่าที่พัก ตามข้อ ๒ ต้องเป็นไปตามหลักเกณฑ์ ดังต่อไปนี้

(๑) ผู้มีเงินได้ซึ่งมีหน้าที่เสียภาษีเงินได้บุคคลธรรมดา ต้องมิใช่ห้างหุ้นส่วนสามัญหรือคณะบุคคล  
ที่มิใช่นิติบุคคล โดยให้ได้รับยกเว้นภาษีเงินได้ตามจํานวนที่จ่ายจริง แต่ไม่เกิน ๑๕,๐๐๐ บาท

(๒) กรณีสามีหรือภริยามีเงินได้ฝ่ายเดียว ให้ยกเว้นภาษีเงินได้ให้แก่สามีหรือภริยาซึ่งเป็นผู้มีเงินได้ ตามจํานวนที่จ่ายจริง แต่ไม่เกิน ๑๕,๐๐๐ บาท

/ (๓) กรณี ...

(๓) กรณีสามีภริยาต่างฝ่ายต่างมีเงินได้

(ก) กรณีต่างฝ่ายต่างยื่นรายการเกี่ยวกับเงินได้พึงประเมินที่ตนได้รับ หรือแยกยื่นรายการ และเสียภาษีเฉพาะส่วนที่เป็นเงินได้พึงประเมิน ตามมาตรา ๔๐ (๑) แห่งประมวลรัษฎากร โดยไม่ถือ เป็นเงินได้ของอีกฝ่ายหนึ่ง ตามมาตรา ๕๗ ฉ แห่งประมวลรัษฎากร ให้ต่างฝ่ายต่างได้รับยกเว้นภาษีเงินได้ ตามจํานวนที่จ่ายจริงแต่ไม่เกิน ๑๕,๐๐๐ บาท

(ข) กรณีสามีภริยาตกลงยื่นรายการและเสียภาษีรวมกัน โดยถือเอาเงินได้พึงประเมิน  
ของตนเป็นเงินได้ของสามีหรือภริยาอีกฝ่ายหนึ่ง ตามมาตรา ๕๗ ฉ แห่งประมวลรัษฎากร ให้ผู้มีเงินได้ ได้รับยกเว้นภาษีเงินได้ตามจํานวนที่จ่ายจริงแต่ไม่เกิน ๑๕,๐๐๐ บาท และให้ได้รับยกเว้นภาษีเงินได้  
ส่วนของสามีหรือภริยาได้ตามจํานวนที่จ่ายจริงแต่ไม่เกิน ๑๕,๐๐๐ บาท

ข้อ ๔ บุคคลธรรมดาซึ่งเป็นผู้มีเงินได้ที่จะใช้สิทธิยกเว้นภาษีเงินได้ตามข้อ ๒ จะต้องมีหลักฐานเป็นใบกํากับภาษีอิเล็กทรอนิกส์ โดยต้องระบุเลขประจําตัวผู้เสียภาษีอากรของผู้มีเงินได้ วัน เดือน ปี  
ที่เดินทางท่องเที่ยว หรือเข้าพัก และจังหวัดท่องเที่ยวรอง หรืออำเภอและจังหวัดในเขตพื้นที่ท่องเที่ยวอื่นที่ผู้มีเงินได้เดินทางท่องเที่ยวหรือเข้าพักตามข้อ ๒ (๒) ตั้งอยู่

กรณีผู้ให้บริการตามวรรคหนึ่งเป็นผู้ประกอบกิจการสถานที่พักที่ไม่เป็นโรงแรมให้ระบุเลขที่รับแจ้งและจังหวัด ตามหนังสือรับแจ้งสถานที่พักที่ไม่เป็นโรงแรม ที่ออกโดยนายทะเบียนกระทรวงมหาดไทยด้วย

ข้อ ๕ การได้รับยกเว้นภาษีเงินได้ตามประกาศนี้ ให้บุคคลธรรมดาซึ่งเป็นผู้มีเงินได้มีสิทธินําเงินได้ที่ได้รับยกเว้นภาษี ไปคํานวณหักจากเงินได้พึงประเมินตามมาตรา ๔๐ แห่งประมวลรัษฎากร หลังจากหักค่าใช้จ่าย ตามมาตรา ๔๒ ทวิ ถึงมาตรา ๔๖ แห่งประมวลรัษฎากรแล้ว

ข้อ ๖ บริษัทหรือห้างหุ้นส่วนนิติบุคคลที่จัดให้มีการอบรมสัมมนาภายในประเทศเพื่อเพิ่มพูนความรู้ความสามารถลูกจ้างของตน และเป็นไปเพื่อประโยชน์ของกิจการของบริษัทหรือห้างหุ้นส่วน  
นิติบุคคลนั้น ต้องจัดทําโครงการการอบรมสัมมนาโดยมีหลักฐานเอกสารประกอบโครงการเพื่อประโยชน์ในการแสดงต่อเจ้าพนักงานประเมิน

ข้อ ๗ รายจ่ายที่ได้จ่ายไปในการอบรมสัมมนาภายในประเทศต้องเป็นรายจ่าย ดังต่อไปนี้

(๑) ค่าห้องสัมมนา ค่าห้องพัก ค่าขนส่ง หรือรายจ่ายอื่นที่เกี่ยวข้องกับการอบรมสัมมนา   
ที่บริษัทหรือห้างหุ้นส่วนนิติบุคคลจ่าย ทั้งนี้ ห้องสัมมนาและห้องพักอาจไม่อยู่ในสถานประกอบการเดียวกันก็ได้ แต่จะต้องเกี่ยวเนื่องกับการอบรมสัมมนาในคราวเดียวกันนั้น

(๒) ค่าบริการที่ได้จ่ายให้แก่ผู้ประกอบธุรกิจนําเที่ยวตามกฎหมายว่าด้วยธุรกิจนําเที่ยว   
และมัคคุเทศก์เพื่อการอบรมสัมมนา ต้องมีหลักฐานพิสูจน์ได้ว่า ผู้ประกอบธุรกิจดังกล่าวเป็นผู้ประกอบธุรกิจ ที่ได้รับการขึ้นทะเบียนจากนายทะเบียน

ข้อ ๘ บริษัทหรือห้างหุ้นส่วนนิติบุคคลที่ใช้สิทธิยกเว้นภาษีเงินได้ตามมาตรา ๖ แห่งพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๗๙๒) พ.ศ. ๒๕๖๗   
ต้องไม่ใช้สิทธิยกเว้นภาษีเงินได้ตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๔๓๗) พ.ศ. ๒๕๔๘

/ ข้อ ๙ ใบกำกับ ...

ข้อ ๙ ใบกํากับภาษีอิเล็กทรอนิกส์หรือใบรับอิเล็กทรอนิกส์ ตามมาตรา ๕ หรือมาตรา ๗   
แห่งพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๗๙๒) พ.ศ. ๒๕๖๗ จะต้องจัดทําโดยผู้ประกอบการจดทะเบียนภาษีมูลค่าเพิ่มหรือผู้มีหน้าที่ออกใบรับที่อธิบดีกรมสรรพากรประกาศรายชื่อตามข้อ ๑๒ แห่งกฎกระทรวง ฉบับที่ ๓๘๔ (พ.ศ. ๒๕๖๕) ออกตามความในประมวลรัษฎากร ว่าด้วยการดําเนินการเกี่ยวกับเอกสารหลักฐานหรือหนังสือด้วยกระบวนการทางอิเล็กทรอนิกส์

ข้อ ๑๐ กําหนดให้เขตพื้นที่ท่องเที่ยวอื่นตามรายชื่อเขตพื้นที่ท่องเที่ยวแนบท้ายประกาศนี้   
เป็นเขตพื้นที่ท่องเที่ยวอื่นใดที่อธิบดีประกาศกำหนดโดยคำแนะนำของกระทรวงการท่องเที่ยวและกีฬา ตามมาตรา ๔ และมาตรา ๖ แห่งพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๗๙๒) พ.ศ. ๒๕๖๗

ข้อ ๑๑ ประกาศนี้ให้ใช้บังคับตั้งแต่วันที่ ๑ พฤษภาคม พ.ศ. ๒๕๖๗ เป็นต้นไป

ประกาศ ณ วันที่  ๑๐  เมษายน  พ.ศ. ๒๕๖๘

ปิ่นสาย สุรัสวดี

(นายปิ่นสาย สุรัสวดี)

อธิบดีกรมสรรพากร

รายชื่อเขตพื้นที่ท่องเที่ยวโดยคำแนะนำของกระทรวงการท่องเที่ยวและกีฬา

สำหรับการเดินทางท่องเที่ยวและการจัดอบรมสัมมนาภายในประเทศ

เพิ่มเติมจากจังหวัดท่องเที่ยวรอง

จังหวัดกระบี่ อําเภอเขาพนม อําเภอปลายพระยา อําเภอลําทับ

จังหวัดกาญจนบุรี อําเภอด่านมะขามเตี้ย อําเภอท่าม่วง อําเภอท่ามะกา อําเภอบ่อพลอย  
 อําเภอพนมทวน อําเภอเลาขวัญ อําเภอหนองปรือ อําเภอห้วยกระเจา

จังหวัดขอนแก่น อําเภอกระนวน อําเภอเขาสวนกวาง อําเภอโคกโพธิ์ไชย อําเภอชนบท  
 อําเภอชุมแพ อําเภอซําสูง อําเภอน้ำพอง อําเภอโนนศิลา อําเภอบ้านไผ่  
 อำเภอบ้านฝาง อําเภอบ้านแฮด อําเภอเปือยน้อย อําเภอพระยืน อําเภอพล

อําเภอภูผาม่าน อําเภอภูเวียง อําเภอมัญจาคีรี อําเภอเวียงเก่า อําเภอแวงน้อย

อําเภอแวงใหญ่ อําเภอสีชมพู อําเภอหนองนาคํา อําเภอหนองเรือ

อําเภอหนองสองห้อง อําเภออุบลรัตน์

จังหวัดฉะเชิงเทรา อําเภอคลองเขื่อน อําเภอท่าตะเกียบ อําเภอบางน้ำเปรี้ยว อําเภอแปลงยาว อําเภอราชสาส์น อําเภอสนามชัยเขต

จังหวัดชลบุรี อําเภอเกาะจันทร์ อําเภอบ่อทอง อําเภอบ้านบึง อําเภอพนัสนิคม

อําเภอพานทอง อําเภอหนองใหญ่

จังหวัดเชียงใหม่ อําเภอกัลยาณิวัฒนา อําเภอไชยปราการ อําเภอดอยเต่า อําเภอดอยสะเก็ด อําเภอดอยหล่อ อําเภอพร้าว อําเภอแม่แจ่ม อําเภอแม่แตง อําเภอแม่วาง อําเภอแม่อาย อําเภอเวียงแหง อําเภอสะเมิง อําเภอสันทราย อําเภอสันป่าตอง อําเภอสารภี อําเภออมก๋อย อําเภอฮอด

จังหวัดนครราชสีมา อําเภอแก้งสนามนาง อําเภอขามทะเลสอ อําเภอขามสะแกแสง อําเภอคง อําเภอครบุรี อําเภอจักราช อําเภอเฉลิมพระเกียรติ อําเภอชุมพวง  
อําเภอโชคชัย อําเภอด่านขุนทด อําเภอเทพารักษ์ อําเภอโนนแดง   
อําเภอโนนไทย อําเภอโนนสูง อําเภอบัวลาย อําเภอบัวใหญ่   
อําเภอบ้านเหลื่อม อําเภอประทาย อําเภอปักธงชัย อําเภอพระทองคํา  
อําเภอพิมาย อําเภอเมืองยาง อําเภอลําทะเมนชัย อําเภอวังน้ำเขียว   
อําเภอสีคิ้ว อําเภอสีดา อําเภอสูงเนิน อําเภอเสิงสาง อําเภอหนองบุญมาก อําเภอห้วยแถลง

จังหวัดประจวบคีรีขันธ์ อําเภอเมืองประจวบคีรีขันธ์ อําเภอกุยบุรี อําเภอทับสะแก  
อําเภอบางสะพาน อําเภอบางสะพานน้อย

จังหวัดพระนครศรีอยุธยา อําเภอท่าเรือ อําเภอนครหลวง อําเภอบางซ้าย อําเภอบางบาล  
 อําเภอบางปะหัน อําเภอบ้านแพรก อําเภอผักไห่ อําเภอภาชี อําเภอมหาราช อําเภอลาดบัวหลวง อําเภอวังน้อย อําเภอเสนา อําเภออุทัย

จังหวัดพังงา อําเภอเมืองพังงา อําเภอกะปง อําเภอคุระบุรี อําเภอทับปุด อําเภอท้ายเหมือง อําเภอเกาะยาว อําเภอตะกั่วทุ่ง

จังหวัดเพชรบุรี อําเภอบ้านลาด อําเภอหนองหญ้าปล้อง

จังหวัดระยอง อําเภอเขาชะเมา อําเภอนิคมพัฒนา อําเภอบ้านค่าย อําเภอบ้านฉาง

อําเภอปลวกแดง อำเภอวังจันทร์

จังหวัดสงขลา อําเภอเมืองสงขลา อําเภอกระแสสินธุ์ อําเภอคลองหอยโข่ง อําเภอควนเนียง อําเภอจะนะ อําเภอเทพา อําเภอนาทวี อําเภอนาหม่อม อําเภอบางกล่ำ อําเภอระโนด อําเภอรัตภูมิ อําเภอสทิงพระ อําเภอสะเดา อําเภอสะบ้าย้อย อำเภอสิงหนคร

จังหวัดสระบุรี อําเภอแก่งคอย อําเภอเฉลิมพระเกียรติ อําเภอดอนพุด อําเภอบ้านหมอ อําเภอวังม่วง อําเภอวิหารแดง อําเภอหนองแค อําเภอหนองแซง

อําเภอหนองโดน

จังหวัดสุราษฎร์ธานี อําเภอเมืองสุราษฎร์ธานี อําเภอกาญจนดิษฐ์ อําเภอคีรีรัฐนิคม อําเภอเคียนซา อําเภอชัยบุรี อําเภอไชยา อําเภอดอนสัก อําเภอท่าฉาง อําเภอท่าชนะ อําเภอบ้านนาเดิม อําเภอบ้านนาสาร อําเภอพระแสง อําเภอพุนพิน

อําเภอวิภาวดี อําเภอเวียงสระ